b"\n_START_ARTICLE_\nPont Neuf\n_START_PARAGRAPH_\nPont Neuf [poo(n) n\xc3\xb6f] (prantsuse keeles 'uus sild') on vanim s\xc3\xa4ilinud sild Pariisis._NEWLINE_Sild on 238 meetrit pikk ja 20 meetrit lai. See \xc3\xbchendab Quai de Louvre'it ja Quai de la M\xc3\xa9gisserie'd Seine'i paremal kaldal (1. ringkond ehk arrondissement) Quai de Conti ja Quai des Grands Augustins'iga j\xc3\xb5e vasakul kaldal (6. ringkond). Umbes keskpaigas \xc3\xbcletab sild \xc3\x8ele de la Cit\xc3\xa9 l\xc3\xa4\xc3\xa4nenurga. Seine'i paremal kaldal l\xc3\xa4heb sild \xc3\xbcle Rue du Pont Neufi t\xc3\xa4navaks, vasakul kaldal Rue Dauphine'iks._NEWLINE_16. sajandil oli Pariisis \xc3\xbcle Seine'i ainult kaks silda. Uuele sillale pani nurgakivi 1578. aastal Henri III. Ametlikult avati sild aastal 1609 juba Henri IV poolt. P\xc3\xa4rast tema surma paigaldati sillale tema ratsamonument, aga see h\xc3\xa4vitati Prantsuse revolutsiooni k\xc3\xa4igus ning 1818. aastal asendati see t\xc3\xa4pse koopiaga. Pont Neuf oli esimene Pariisi sild, millele ei ehitatud maju."